CPF ขั้นเทพ! ธุรกิจใน-นอกประเทศสดใส Q3/59 กำไรโต 45%
CPF ขั้นเทพ! ธุรกิจใน-นอกประเทศสดใส Q3/59 กำไรโต 45% มาที่ 5.18 พันลบ. เพิ่มขึ้น 45% จากปีก่อนที่มีกำไร 3.57 พันลบ. ขณะที่ 9 เดือนแรกมีกำไร 1.29 หมื่นลบ. เพิ่มขึ้น 36% จากปีก่อนที่มีกำไร 9.51 พันลบ.
14 พ.ย. 2559

บริษัท เจริญโภคภัณฑ์อาหาร หรือ CPF รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 5.18 พันล้านบาท หรือมีกำไรสุทธิ 0.70 บาทต่อหุ้น เพิ่มขึ้น 45.16% จากช่วงเดียวกันของปีก่อนที่มีกำไรสุทธิ 3.57 พันล้านบาท หรือมีกำไรสุทธิ 0.48 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 1.29 หมื่นล้านบาท หรือมีกำไรสุทธิ 1.75 บาทต่อหุ้น  เพิ่มขึ้น 36.32% จากช่วงเดียวกันของปีก่อนที่มีกำไรสุทธิ 9.51 พันล้านบาท หรือมีกำไรสุทธิ 1.29 บาทต่อหุ้น
โดยผลการดำเนินงานไตรมาส 3/59 ที่เพิ่มขึ้นจากช่วงเดียวกันในปีก่อนเนื่องจากบริษัทมีรายได้จากการขายเพิ่มขึ้น โดยส่วนใหญ่เป็นผลมาจากการขยายการลงทุนในต่างประเทศ ด้านผลการดำเนินงานในเวียดนามปรับตัวดีขึ้น ขณะที่ผลการดำเนินงานธุรกิจสัตว์บกในประเทศกลับเข้าสู่ภาวะปกติ นอกจากนี้อุตสาหกรรมกุ้งในประเทศซึ่งก่อนหน้านี้ได้รับผลกระทบจากโรคระบาด Early Mortality Syndrome เริ่มมีการฟื้นตัว
ด้านบล.เอเซีย พลัส และบล.ธนชาต ให้ราคาเป้าหมายที่ 42.00 บาท สำหรับ CPF มีอัพไซด์ 36.59% จากราคาปิดล่าสุด (11 พ.ย.) ที่ 30.75 บาท